ཨོཾ་མ་ཎི་པངྨེ་ཧཱུྃ།ཨ་ལ་རྐྱེན་མེད་ཐབས་ཀྱིས་ལེན།།ཐ་ལ་འགག་མེད་ཤེས་རབ་སྩོལ།།དོན་འབྲས་མོས་གུས་ཆེན་པོས་ཞུ།།མདུན་ནམ་མཁའ་སེང་ཁྲི་པད་ཟླའི་སྟེང་།།སྐྱབས་དུས་གསུམ་ཀུན་མཁྱེན་པདྨ་འབྱུང་།།སྐུར་དཀར་དམར་མཛེས་འཛུམ་ཞི་མ་ཁྲོ།།དབུ་པད་ཞུ་རྒོད་ལྡེམ་ཉི་ཟླས་བརྒྱན།།མགུལ་རྒྱན་སྙན་ཆས་གཟི་འོད་འབར།།ཁ་ཊྭཱཾ་དཀར་གསལ་བརྒྱད་ལིང་ལ།།དུག་གསུམ་རྣམ་དག་རྩེ་མོ་གསུམ།།སྐུ་ལྔ་མཚོན་ཕྱིར་དར་འབུན་དཔྱངས།།སྐུ་གསུམ་ལྷུན་གྲུབ་མགོ་གསུམ་བརྒྱུས།།ཡུམ་སྦས་པའི་ཚུལ་གྱིས་ཁྲུ་མོར་བརྟེན།།ཕྱག་རྡོ་རྗེ་བྷནྔྷ་ཚེ་བུམ་མཛེས།།སྟོང་གསལ་པདྨ་འབུམ་ཟླའི་སྟེང་།།རྡོ་རྗེའི་སྐྱིལ་མོ་དཀྲུང་དུ་བཞུགས།།གཡས་སུ་ཡུམ་ཆེན་མཚོ་རྒྱལ་དཀར།།ཚེ་བུམ་ཐོད་པ་བདུད་རྩིས་བཀང་།།གཡོན་ན་མན་ད་ར་བ་ཞི།།ཁ་ཊྭཱཾ་ཐོད་པའི་ཌཱ་རུ་ཁྲོལ།།གྲུབ་ཐོབ་རིག་འཛིན་རྒྱ་མཚོ་རྣམས།།གྲངས་མེད་ཉི་ཟེར་རྡུལ་ལྟར་གཏིབས།།གསོལ་བ་སྙིང་གི་དཀྱིལ་ནས་འདེབས།།ས་དང་ལམ་གྱི་བར་ཆད་སོལ།།མཆོག་གི་དངོས་གྲུབ་དམ་པ་སྩོལ།།འཛམ་གླིང་ལྟེ་བ་རྡོ་རྗེ་གདན།།བསྟན་པའི་མངའ་བདག་གསེར་མདོག་མཚན།།དགྲ་བཅོམ་འཕགས་པའི་ཚོགས་ཀྱིས་བསྐོར།།བརྩེ་བས་སེམས་ཅན་ཡོངས་ལ་གཟིགས།།གསོལ་བ་བཏབ་པའི་བྱིན་རླབས་ཀྱིས།།ཉོན་མོངས་དུག་ལྔའི་རྨོངས་གཉིད་སད།།དོན་དམ་གནས་ལུགས་རྟོགས་པར་ཤོག།རྡོ་རྗེ་ཕག་མོ་སེང་གདོང་མ།།སྒྲོལ་མ་དཀར་སྔོན་མཁའ་སྤྱོད་དབང་།།འགྲོ་ཀུན་འདྲེན་མཛད་མཁའ་འགྲོའི་ཚོགས།།མི་ཕྱེད་དད་པས་ཕྱག་འཚལ་ལོ།།འཁོར་ཚེ་ཐོག་མ་མེད་པ་ནས།།བསགས་པའི་ལས་ཉོན་སྡིག་སྒྲིབ་དག།ལྟ་བསྒོམ་སྤྱོད་པའི་ལོ་འདབ་རྒྱས།།བདུད་བཞིའི་འཇིགས་ལས་རྣམ་པར་རྒྱལ།།སྐུ་གསུམ་འབྲས་བུ་མྱུར་ཐོབ་ཤོག།ཚངས་ཆེན་ལྷ་དང་ཚངས་རིགས་ལྷ།།འདོད་ལྷ་རིགས་དྲུག་རྒྱལ་ཆེན་བཞི།།གཉེན་ཆེན་ཐང་ལྷ་གེ་མཛོ་དང་།།གངས་རི་ཆེན་པོ་ཏི་སེ་ནས།།འཁོར་ལོ་སྡོམ་པའི་ལྷ་ཚོགས་ལ།།གསོལ་འདེབས་ས་ལམ་བར་ཆད་ཞི།།འགག་མེད་ཤར་གྲོལ་མྱུར་རྟོགས་ཤོག།དག་པ་ཤྲི་དྲག་པོའི་གནས།།ཞིང་སྐྱོང་ལྷ་ཚོགས་ཐམས་ཅད་ལ།།གསོལ་འདེབས་བར་ཆད་ཀུན་ཞི་ནས།།ལྟ་བའི་གདེང་དང་བསྒོམ་པའི་ཉམས།།འཆུགས་མེད་ངོ་བོ་མངོན་འགྱུར་ཤོག།རོང་བཙན་ཁ་བ་དཀར་པོ་ནས།།ཡི་དམ་ཐུགས་རྗེ་ཆེན་པོ་མཁྱེན།།དམུ་རྒོད་གདུག་རྩུབ་ཞི་བར་ཤོག།རྒྱ་ནག་རི་བོ་རྩེ་ལྔ་ནས།།འཇམ་དཔལ་གཞོན་ནུའི་ལྷ་ཚོགས་མཁྱེན།།ཡེ་ཤེས་འོད་ཀྱིས་གསལ་བར་ཤོག།ཀླུ་རྒྱལ་གཙུག་ན་དུང་སྐྱོང་དང་།།ནོར་རྒྱས་དགའ་བོ་མཐུ་སྟོབས་ཅན།།ས་ལམ་བགྲོད་པའི་བར་ཆད་སོལ།།མྱུར་དུ་བྱང་ཆུབ་ཐོབ་པར་ཤོག།བལ་བོད་གཉིས་ཀྱི་མཚམས་ཀྱི་ཆ།།བྲག་དཀར་ཤེལ་གྱི་ཅོད་པཎ་ནས།།མཁའ་འགྲོའི་དབང་ཕྱུག་ཚེ་རིང་མ།།མཆེད་ལྔའི་ཚོགས་རྣམས་རྣལ་འབྱོར་ལྷ།།གསོལ་འདེབས་བསྒོམ་པའི་བར་ཆད་ཞི།།རིགས་གསུམ་སྤྲུལ་པ་བདུད་སྡེའི་གཤེད།།པདྨའི་རྒྱལ་ཚབ་འགྲོ་བའི་མགོན།།སྙིགས་དུས་སྐྱབས་གཅིག་སེང་ཆེན་རྗེ།།སྐལ་བཟང་འདུས་པ་གྲུབ་ཆེན་ཚོགས།།གསོལ་བ་སྙིང་གི་དཀྱིལ་ནས་འདེབས།།འབྲལ་མེད་ཐུགས་རྗེས་བཟུང་དུ་གསོལ།།ས་འདིའི་ས་ངོ་མ་ཤེས་ན།།ཕོ་བྲང་སྟག་རྩེའི་ཚོམས་ཆེན་གྱི།།འོད་ཕུང་བཀྲ་ཤིས་གཡས་འཁྱིལ་ཟེར།།སྔར་དུས་རྒྱལ་བློན་འདུ་ར་རེད།།རྒྱལ་པོའི་སྐུ་ཟིལ་ངོམ་ས་རེད།།བློན་ཆེན་གཟི་མདངས་འབར་ས་རེད།།དེང་སང་ཆོས་འཁོར་བསྐོར་ས་རེད།།རྗེ་བླ་མས་སྤྲུལ་བསྒྱུར་མཛད་ས་རེད།།འཁོར་སློབ་མས་སངས་རྒྱས་གྲུབ་ས་རེད།།ང་འདྲ་ང་ངོ་མ་ཤེས་ན།།ཉ་ཆ་ཕུ་དྲུག་མདའ་དང་བདུན།།སྐྱ་རེངས་གད་པའི་ཁུག་དང་བརྒྱད།།རབ་མེད་རྨ་ཆུའི་རྔམ་དང་དགུ།ཕོ་བྲང་སྟག་རྩེའི་ཟིལ་དང་བཅུ།།བཅུ་འཛོམས་བཀྲ་ཤིས་ར་བ་ནས།།སྐྱ་ལོའི་སེང་ལྕམ་འབྲུག་མོ་ཟེར།།ཚེ་སྔོན་སྐྱེ་བ་མཐོ་ན་ཡང་།།དམན་པ་བུད་མེད་སྐྱེ་བ་གྲུབ།།ལྷག་པར་སྡིག་རྩ་ཕྲུག་པོའི་རྒྱུད།།ཆུང་དུས་ཕ་མས་གཅེས་ཕྲུག་བྱས།།ཟས་གོས་བག་མེད་རྣམ་གཡེང་ཆེ།།འཇིག་རྟེན་གནའ་མིའི་གཏམ་དཔེ་ལ།།གདམ་ཤོར་བན་དེ་རང་སྣང་ཆེ།།ཆེ་དོན་མེད་ཀྱང་སྡིག་པའི་སྟོབས།།ཤེས་མེད་བུ་མོ་རང་སྣང་ཆེ།།ཆེ་དོན་མེད་ཀྱང་འཁོར་བའི་སྐྱོན།།ཚ་ཚེ་ར་དེ་རང་སྣང་ཆེ།།ཆེ་དོན་མེད་ཀྱང་ལས་ཀྱིས་སྣང་།།བཤད་སྲོལ་ཡོད་པའི་དཔེ་བཞིན་དེ།།རྒྱལ་སྲས་སྦས་ཚུལ་མཛད་པའི་སྐབས།།མ་རིག་རྨོངས་པས་འགལ་འཁྲུལ་མང་།།དེ་ནས་མུག་པའི་རྒྱལ་མོ་བྱས།།སྐྱིད་སྡུག་དཔྱིད་ཀའི་གནམ་གཤིས་ལྟར།།གྲངས་མང་མཐོང་བ་ཀུན་མཁྱེན་རེད།།གླུ་འདིའི་གླུ་ངོ་མ་ཤེས་ན།།རང་ངག་དགུ་སེང་དྲུག་འགྱུར་ཡིན།།གདན་དམར་སེར་འོད་ཀྱི་ཕུང་པོའི་སྟེང་།།རྗེ་དུས་གསུམ་ཀུན་མཁྱེན་རྫུ་འཕྲུལ་ཅན།།གསང་སྔགས་སྟོན་པ་ཐུགས་རྗེ་ཅན།།འགྲོ་བའི་བླ་མ་བཀའ་དྲིན་ཅན།།ལྷག་པར་བདག་ལ་བཀའ་དྲིན་ཆེ།།དྲིན་འཁོར་མེད་བླ་མ་རིན་པོ་ཆེ།།ཐུགས་བརྩེ་བར་དགོངས་ཏེ་བདག་ལ་གསོན།།རིན་ཆེན་གཟི་བྱུར་མུ་ཏིག་དང་།།མ་གད་སྤོས་ཤེལ་ས་ལེ་སྦྲུམ།།ཚོགས་གཉིས་རྫོགས་ཕྱིར་མཎྚལ་ཕུལ།།བདག་ལུས་ལོངས་སྤྱོད་དགེ་རྩ་དང་།།གླིང་བཞིའི་རི་རབ་རོལ་མཚོ་དང་།།གསལ་བྱེད་ཉི་ཟླ་ལྷ་མིའི་ནོར།།དངོས་འབྱོར་ཡིད་སྤྲུལ་བཀྲ་ཤིས་རྫས།།རྒྱལ་སྲིད་སྣ་བདུན་མཆོད་པའི་སྤྲིན།།ཟག་མེད་ཀུན་བཟང་མཆོད་རྫས་དམིགས།།བློས་བླང་རྒྱལ་བ་དགྱེས་ཕྱིར་འབུལ།།རྒྱལ་བ་དགྱེས་པའི་བསོད་ནམས་ཀྱིས།།ས་ཆེན་བཅུ་ཡི་གནས་ཐོབ་ཅིང་།།ཕ་རོལ་ཕྱིན་དྲུག་རྫོགས་པར་ཤོག།སྐུ་མི་འགྱུར་འཕགས་པ་འཇམ་པའི་དབྱངས།།མོས་གུས་ཆེན་པོས་གསོལ་བ་འདེབས།།སྐུ་ཡི་དམ་ཚིག་ཉམས་པ་བཤགས།།གསུང་འགག་མེད་འཕགས་པ་སྤྱན་རས་གཟིགས།།འགྱུར་མེད་དད་བརྒྱས་ཕྱག་འཚལ་ལོ།།གསུང་གི་དམ་ཚིག་ཉམས་པ་བཤགས།།ཐུགས་མི་འཁྲུལ་གསང་བདག་རྡོ་རྗེ་འཛིན།།འཁྲུལ་མེད་ཐུགས་ལ་གསོལ་བ་འདེབས།།ཐུགས་ཀྱི་དམ་ཚིག་ཉམས་པར་བཤགས།།གཅིག་བསྡུས་རྒྱལ་བ་རིགས་གསུམ་མགོན།།རྩ་བ་ཡན་ལག་ཐམས་ཅད་ཀྱི།།དམ་ཚིག་ཉམས་ཆག་བྱང་གྱུར་ཅིག།ཐོག་མེད་དུས་ནས་མ་ཤེས་རྨོངས།།ཤེས་བཞིན་བསགས་པའི་སྡིག་སྒྲིབ་བཅས།།རྒྱལ་བ་ཉིད་ཀྱི་སྤྱན་སྔར་བཤགས།།བ་མོར་ཉི་ཟེར་ཕོག་པ་ལྟར།།མ་ལུས་ཡོངས་སུ་བྱང་བར་ཤོག།དུས་གསུམ་ཀུན་མཁྱེན་བླ་མ་རྗེ།།གསང་བའི་ཟླ་གྲོགས་ཨ་འབྲུག་བདག།མོ་ལོ་སུམ་བརྒྱ་ཟིན་ལ་ཉེ།།མི་ཚེ་སངས་རྒྱས་སྐུ་མདུན་བསྐྱལ།།ཉོན་མོངས་སྟོབས་དང་ང་རྒྱལ་གྱིས།།དགེ་སྡིག་ཐག་པ་དཀར་ནག་གཉིས།།འབྲལ་མེད་མཉམ་དུ་སྒྲིམས་པ་བཞིན།།ཆོས་གཤའ་མ་མ་བསྒྲུབ་སྙིང་ནས་འགྱོད།།མ་སང་བླ་མ་སེང་ཆེན་རྗེས།།མཐའ་རྫོང་བཅོ་བརྒྱད་ཕབ་པའི་རྗེས།།སྐྱ་ལོའི་རྒྱུ་དང་རྒྱལ་པོའི་མཛོད།།དམ་པའི་ཆོས་རྩར་ཐོངས་ཤིག་གསུངས།།རྒྱལ་བའི་བཀའ་དེ་དང་དུ་བླངས།།དཔལ་གྱི་བསམ་ཡས་གཙོ་བྱས་པའི།།སྟོད་ཀྱི་འདུས་སྡེ་ཐམས་ཅད་ལ།།མཆོད་འབུལ་བསྟན་རྩ་གྲངས་མེད་བཞག།ཇོ་བོ་ཤྭཀྱ་མུ་ནེ་ལ།།གསེར་མཐུག་ཚད་གླང་ཆེན་ཀོ་ཞེང་གསོལ།།བལ་ཡུལ་མཆོད་རྟེན་རྣམ་གསུམ་ལ།།དེ་དང་མཚུངས་པའི་གསེར་ཆབ་གསོལ།།བསམ་ཡས་ཁྲ་འབྲུག་མཆིམས་ཕུ་དང་།།དེ་བཞིན་སྒྲུབ་ཕུག་གཡའ་མ་ལུང་།།རྒྱལ་བའི་སྐུ་གསུང་ཐུགས་རྟེན་ལ།།གསེར་ཆབ་མར་མེའི་རྩ་བ་བཙུགས།།བོད་གླིང་མཐའ་འབུས་ཆོས་སྡེ་ལ།།བསྟན་རྩ་སྙན་བཀུར་མང་ཇ་བཏང་།།ཚྭ་ཚྭ་རྡོ་འབུམ་དར་ལྕོག་སོགས།།བྱེ་བ་འབུམ་དང་དུང་ཕྱུར་བཞེངས།།མཐའ་བཞི་ས་མདོ་གཉེན་ཆེན་ལ།།མཆོད་རྟེན་རྣམ་མང་སུམ་བརྒྱ་བསྒྲུབ།།མི་ལོ་དྲུག་ཅུ་དུས་ཀྱི་རིང་།།ཚེ་ཐར་སེམས་ཅན་འབུམ་གསུམ་བཏང་།།རྒྱ་དཀར་ནག་གཙོས་པའི་སློབ་མ་རྣམས།།སྟབས་བདེའི་འཚོ་གོས་ཞབས་ཏོག་ཕུལ།།ནམ་མཁའི་བྱ་དང་ཆུ་ནང་ཉ།།དེ་བཞིན་བཀྲེས་སྐོམ་ཡི་དྭགས་རིགས།།ཉམས་ལ་ཕན་པའི་སྦྱིན་པ་དང་།།བསྔོ་བར་དམིགས་པས་ཚིམ་པར་བྱས།།དགེ་རྩ་བསྐྲུན་ཚད་རྗེ་ལ་ཞུས།།ད་དུང་ཚོགས་ཆེན་རྫོགས་པའི་ཕྱིར།།བཀོར་མཛོད་སྟོང་པར་མ་གྱུར་བར།།བདེན་མེད་སྒྱུ་མའི་ནོར་རྫས་རྣམས།།དམ་པའི་ཆོས་རྩར་ཐོངས་ཤིག་གསུང་།།རྒྱལ་བའི་བཀའ་དེ་སྤྱི་བོས་བླངས།།ཁྱིམ་རྟགས་སྤངས་ནས་དགེ་བསྙེན་ཞུས།།རིན་ཆེན་རྒྱན་ཆ་ཆོས་རྟེན་བྱས།།རྒྱལ་བའི་བཀའ་འགྱུར་ཆ་བདུན་ནི།།རིན་ཆེན་གསེར་གྱིས་བྲིས་ཏེ་བཞེངས།།དངུལ་དང་མཚལ་དམར་དཀར་པོའི་དུང་།།འགྱུར་བསྐྱེད་ཆེ་བའི་རིགས་རྣམས་ཀྱིས།།བཀའ་དང་བསྟན་འགྱུར་ཆ་གྲངས་བྲིས།།སྐྱེས་མཆོག་དམ་པ་དབུ་མཛད་པའི།།མཚན་ལྡན་བླ་མ་མང་པོར་བསྟེན།།དབང་ལུང་སེམས་ཁྲིད་དངོས་གཞི་རྣམས།།ཡང་ཡང་ཞུས་ནས་ཉམས་སུ་བླངས།།སེང་ཆེན་བླ་མའི་སློབ་མ་ལ།།ད་ནང་སེམས་ཁྲིད་ཐོབ་པས་ན།།དོ་ནུབ་ཉམས་དང་རྟོགས་པ་བསྐྱེད།།ཞག་གསུམ་ལྟ་བསྒོམ་བྱས་ཚད་ལ།།ལྟ་བ་ཀ་དག་ཉི་མ་ཤར།།སྤྱོད་པ་བླ་མེད་བོགས་ཆེན་འཁྱོངས།།སྐུ་གསུམ་འབྲས་བུ་མངོན་དུ་གྱུར།།ཆོས་ཀྱི་འབྲེལ་བ་ཐོབ་ཚད་རྣམས།།ཚེ་སྟོད་སྡིག་བསགས་ཅི་ཆེ་ཡང་།།མ་ལུས་བྱང་ཞིང་ཉམས་རྟོགས་འཕེལ།།སྐལ་ལྡན་དབང་པོ་རབ་རྣམས་ཀྱིས།།རྟོགས་གྲོལ་སྙིང་པོ་དུས་གཅིག་ཐོབ།།ཚད་མེད་བཞི་ཡི་བཙན་ས་ཟིན།།ས་ལམ་བདུད་ཀྱི་གཡུལ་ལས་རྒྱལ།།འཁོར་འདས་གཉིས་མེད་མཉམ་པར་གདལ།།འབྲེལ་ཚད་མ་ལུས་དོན་དང་ལྡན།།དེ་ནས་བླ་མ་སྤྲུལ་པའི་སྐུ།།སེར་མོ་དེ་དང་མི་འདྲ་འདུག།མཚན་ལྡན་བླ་མའི་དབང་ལུང་ཁྲིད།།མ་གནང་སྐལ་བ་མ་བཅད་ཀྱང་།།ལས་རྐྱེན་ངན་པ་གང་ཡིན་ན།།ལྟ་བས་ཕུ་ཐག་མ་ཆོད་པར།།གཉིས་འཛིན་འཁྲུལ་བའི་ལམ་མདོར་ལྷག།སྐྱེས་མཆོག་དམ་པའི་སློབ་ཆེན་རྣམས།།བྱ་རྒྱལ་ནམ་འཕང་བཅད་པ་བཞིན།།ཐོག་མེད་རང་དབང་ཐོབ་པའི་སྐབས།།ཨ་སེར་བསྒོམ་འདི་གོལ་ཡུན་རིང་།།གཡོ་མེད་རིང་འཛིན་ཕར་ཚད་བཞག།རེ་དོག་བདུད་རླུང་མི་གཤོག་པར།།ལྟ་བས་མཐའ་རྒྱ་མི་ཆོད་གདའ།།བསྒོམ་ལ་ཨ་འཐས་བྱས་བྱས་ནས།།རྩོལ་མེད་དོན་དེ་མ་རྟོགས་གདའ།།ཨ་སེར་ཆུང་ངུའི་དུས་ཚོད་ནས།།ཉམས་སྣང་རྨི་ལམ་གསལ་མཁན་ཡིན།།དེང་སང་རྒས་པའི་མཐའ་ལ་ཐུག།དབང་པོ་ལྔ་ནི་རིམ་པས་རྒུད།།རྒས་པའི་སྡུག་བསྔལ་ཤུགས་ཀྱིས་འབྱུང་།།སྐྱེ་དགའ་ན་འཆིའི་སྡུག་བསྔལ་འདི།།གཟུར་མེད་ཡིན་པར་ཆ་མཆིས་ཀྱང་།།ཀུན་བྱེད་རྒྱལ་པོ་རང་སེམས་ལ།།བདེ་སྟོང་མ་ཤར་ཨ་སེར་འགྱོད།།ལས་རྐྱེན་ངན་པ་ཅི་ལ་ཐུག།འདག་ཐབས་ལྷ་ཆོས་ཅི་འདྲ་བྱེད།།ལོ་ནི་བཅུ་ཕྲག་ཁ་ཤས་ཚུན།།ཉམས་སྣང་རྨི་ལམ་གཉིས་ཀ་ལ།།ཞིང་ཁམས་བྱེ་བ་ཕྲག་བརྒྱ་ལ།།སེམས་ཀྱིས་འདུ་ས་གར་གཏད་ཀྱང་།།ཕྱི་དབྱིབས་མཇལ་སྣང་མ་གཏོགས་པར།།ནང་བཅུད་ཞིང་བཀོད་ཚོགས་ཞིང་ལྷ།།མི་འཇལ་ན་བུན་སྟུག་པོས་སྒྲིབ།།ཡེ་ཤེས་བགོ་བ་བགོ་མ་ཡིན།།མ་གུས་བཀག་པའི་སྣང་བ་བྱུང་།།འདི་ལོའི་ས་ཟླའི་དུས་བཟང་ནུབ།།སེར་མོ་གཉིད་ཀྱི་ཐུན་མཚམས་སུ།།འཛམ་གླིང་བླ་མ་སེང་ཆེན་ནི།།སྙིང་རྗེ་འཆང་གི་ཞིང་ཁམས་སུ།།བཞུགས་ནས་ཆོས་འཁོར་བསྐོར་སྐད་ཐོས།།སེར་མོ་དད་སྤྲོས་དཔལ་དུ་གྱུར།།དད་པས་མཇལ་དུ་ཕྱིན་ན་ཡང་།།སྟུག་པོ་བཀོད་པའི་ཞིང་ཁམས་དེ།།འོད་དང་མེ་དཔུང་དཀྱིལ་དུ་གནས།།སློབ་ཆེན་འབུམ་ཕྲག་འདུས་པའི་དབུས།།མ་སང་བླ་མ་སེང་ཆེན་རྗེས།།གསུང་འགག་མེད་ཆོས་སྒྲ་ཐོས་པ་ལས།།རྫུ་འཕྲུལ་སྐུ་ཡི་བཀོད་པ་དང་།།ངོ་མཚར་ཞིང་གི་བཀོད་པ་བཅས།།མཇལ་རྒྱུ་མེད་པའི་སྡུག་ཡུས་ཀྱིས།།ཤིན་ཏུ་ངུས་པའི་སྣང་བ་འཆར།།གློ་བུར་གཉིད་ལས་སད་ནས་གདའ།།དེ་འདྲའི་སྣང་བ་རྨི་ལམ་ནི།།གཅིག་མིན་གཉིས་མིན་གྲངས་མང་བྱུང་།།འཇིག་རྟེན་གནའ་མིའི་གཏམ་དཔེ་ལ།།ཕ་མ་སློབ་དཔོན་རྡོ་རྗེ་སྤུན།།དམ་ཚིག་མ་ཉམས་གཙང་མ་རྣམས།།དག་པའི་ཞིང་ནས་མཇལ་བས་ཟེར།།སེར་མོ་ཉོན་མོངས་དུག་ལྔས་སྒྲིབ།།སངས་རྒྱས་ཀུན་འདུས་སེང་ཆེན་ལ།།སངས་རྒྱས་དངོས་ཀྱི་འདུ་ཤེས་ཀྱིས།།ཇི་གསུང་བཀའ་དེ་མ་སྒྲུབ་པར།།རྒྱལ་བའི་སྐུ་གསུང་ཐུགས་ཡོན་ལ།།འགལ་འཁྲུལ་ཉམ་ཆག་མཆིས་པ་ངེས།།མྱུར་དུ་འདག་ཐབས་བསྙེན་དུ་གསོལ།།སྔོན་ཚེ་ཐུབ་པའི་ཉེ་གནས་ལ།།ལེགས་པའི་ཀརྨ་ང་རྒྱལ་ཅན།།བླ་མའི་ཡོན་ཏན་སྐྱོན་དུ་མཐོང་།།གསོན་དུས་འགྱོད་བཤགས་མ་བྱས་པར།།ཤི་མ་ཐག་ཏུ་ཡི་དྭགས་སྐྱེས།།རང་སྣང་ཅན་གྱི་སེང་ལྕམ་མདའ།།ཚེ་འདིར་འགྱོད་བཤགས་མ་བྱས་ན།།དེ་འདྲ་བདག་ལ་ཡོང་ཉེན་གདའ།།བདག་གིས་དག་ཞིང་མི་མཇལ་བར།།ན་བུན་མེ་དཔུང་འོད་ཀྱིས་སྒྲིབ།།ལས་བསགས་ངན་པ་གང་གིས་སྒྲིབ།།མྱུར་དུ་འདག་པའི་གདམ་ངག་ལུང་།།ཐུགས་བརྩེ་བ་ཆེན་པོས་སྩལ་དུ་གསོལ།།བདག་སོགས་འཁོར་འབངས་ཉམ་ཐག་རྣམས།།ངན་འགྲོའི་གཡང་ས་ཆེན་པོ་ནས།།གེག་མེད་ཐར་བའི་གླིང་མཆོག་ཏུ།།ལམ་སྣ་དྲོངས་ཤིག་རིགས་གསུམ་མགོན།།གླུ་འཁྲུལ་བ་ཐམས་ཅད་མཐོལ་ཞིང་བཤགས།།ངག་འཁྱལ་ཤོར་ཚད་བཟོད་པར་གསོལ།།